CELEX: 32020D0659
Language: sk
Date: 2020-05-15 00:00:00
Title: Vykonávacie rozhodnutie Komisie (EÚ) 2020/659 z 15. mája 2020 o harmonizovanej norme pre technickú dokumentáciu potrebnú na posudzovanie materiálov, súčiastok a elektrických a elektronických zariadení vypracovanú na podporu vykonávania smernice Európskeho parlamentu a Rady 2011/65/EÚ

18.5.2020   
               
               
                  SK
               
               
                  Úradný vestník Európskej únie
               
               
                  L 155/12
               
            
         VYKONÁVACIE ROZHODNUTIE KOMISIE (EÚ) 2020/659
         z 15. mája 2020
         o harmonizovanej norme pre technickú dokumentáciu potrebnú na posudzovanie materiálov, súčiastok a elektrických a elektronických zariadení vypracovanú na podporu vykonávania smernice Európskeho parlamentu a Rady 2011/65/EÚ
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (1), a najmä na jeho článok 10 ods. 6,
         keďže:
         
                     (1)
                  
                  
                     V súlade s článkom 16 ods. 2 smernice Európskeho parlamentu a Rady 2011/65/EÚ (2) v prípade materiálov, súčiastok a elektrických a elektronických zariadení, na ktorých boli vykonané testy a merania preukazujúce súlad s požiadavkami článku 4 uvedenej smernice alebo ktoré boli posudzované v súlade s harmonizovanými normami, pričom odkazy na tieto normy boli uverejnené v Úradnom vestníku Európskej únie, sa vychádza z toho, že sú v zhode s tými požiadavkami smernice, ktoré dané normy pokrývajú.
                  
               
                     (2)
                  
                  
                     Listom M/499 z 21. októbra 2011 Komisia požiadala Európsky výbor pre normalizáciu (CEN), Európsky výbor pre normalizáciu v elektrotechnike (CENELEC) a Európsky inštitút pre telekomunikačné normy (ETSI) o revíziu existujúcich harmonizovaných noriem a v prípade potreby o vypracovanie nových noriem súvisiacich s technickou dokumentáciou potrebnou na posudzovanie zhody materiálov, súčiastok a elektrických a elektronických zariadení s požiadavkami smernice 2011/65/EÚ.
                  
               
                     (3)
                  
                  
                     Na základe žiadosti M/499 z 21. októbra 2011 výbor CENELEC zrevidoval existujúcu harmonizovanú normu EN 50581:2012, čo viedlo k prijatiu normy EN IEC 63000:2018, v ktorej sa stanovujú špecifikácie technickej dokumentácie potrebnej na posudzovanie materiálov, súčiastok a elektrických a elektronických zariadení z hľadiska obmedzenia používania určitých nebezpečných látok. Nová norma EN IEC 63000:2018 vychádza z existujúcej medzinárodnej normy IEC 63000:2016, ktorá je zas založená na harmonizovanej norme EN 50581:2012.
                  
               
                     (4)
                  
                  
                     Komisia v spolupráci s výborom CENELEC posúdila, či je norma EN IEC 63000:2018 vypracovaná výborom CENELEC v súlade so žiadosťou M/499 z 21. októbra 2011.
                  
               
                     (5)
                  
                  
                     Norma EN IEC 63000:2018 vypracovaná výborom CENELEC vyhovuje požiadavkám, na ktoré sa má vzťahovať a ktoré sú stanovené v smernici 2011/65/EÚ. Je preto vhodné uverejniť odkaz na túto normu v Úradnom vestníku Európskej únie.
                  
               
                     (6)
                  
                  
                     Keďže nová norma EN IEC 63000:2018 nahrádza normu EN 50581:2012, je potrebné vypustiť odkaz na normu EN 50581:2012 z Úradného vestníka Európskej únie (3). S cieľom poskytnúť výrobcom dostatočný čas na prispôsobenie ich výrobkov novej norme treba vypustenie odkazu na harmonizovanú normu EN 50581:2012 odsunúť.
                  
               
                     (7)
                  
                  
                     Súlad s harmonizovanou normou zakladá predpoklad zhody so zodpovedajúcimi základnými požiadavkami stanovenými v harmonizačných právnych predpisoch Únie odo dňa uverejnenia odkazu na takúto normu v Úradnom vestníku Európskej únie. Toto rozhodnutie by preto malo nadobudnúť účinnosť dňom jeho uverejnenia,
                  
               PRIJALA TOTO ROZHODNUTIE:
         
            Článok 1
            Odkaz na harmonizovanú normu pre technickú dokumentáciu potrebnú na posudzovanie materiálov, súčiastok a elektrických a elektronických zariadení vypracovanú na podporu vykonávania smernice 2011/65/EÚ v zmysle prílohy I k tomuto rozhodnutiu sa týmto uverejňuje v Úradnom vestníku Európskej únie.
         
         
            Článok 2
            Odkaz na harmonizovanú normu pre technickú dokumentáciu potrebnú na posudzovanie materiálov, súčiastok a elektrických a elektronických zariadení vypracovanú na podporu vykonávania smernice 2011/65/EÚ v zmysle prílohy II k tomuto rozhodnutiu sa týmto vypúšťa z Úradného vestníka Európskej únie k dátumu stanovenému v danej prílohe.
         
         
            Článok 3
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 15. mája 2020
            
               
                  Za Komisiu
               
               
                  Predsedníčka
               
               Ursula VON DER LEYEN
            
         
         
            (1)  Ú. v. EÚ L 316, 14.11.2012, s. 12.
         
            (2)  Smernica Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (Ú. v. EÚ L 174, 1.7.2011, s. 88).
         
            (3)  Ú. v. EÚ C 363, 23.11.2012, s. 6.
      
      
         
            PRÍLOHA I
            
                        Č.
                     
                     
                        Odkaz na normu
                     
                  
                        1.
                     
                     
                        EN IEC 63000:2018
                        Technická dokumentácia na posudzovanie elektrických a elektronických produktov z hľadiska obmedzenia nebezpečných látok (IEC 63000:2016)
                     
                  
      
      
         
            PRÍLOHA II
            
                        Č.
                     
                     
                        Odkaz na normu
                     
                     
                        Dátum vypustenia
                     
                  
                        1.
                     
                     
                        EN 50581:2012
                        Technická dokumentácia na posudzovanie elektrických a elektronických produktov z hľadiska obmedzenia nebezpečných látok
                     
                     
                        18. novembra 2021